ശ്വാനസൗഹൃദ നഗരസഭയില് നാട്ടുകാരെ ഓടിച്ചിട്ട് കടിച്ച് തെരുവുനായ്ക്കള് പൊന്നാനി: ശ്വാനസൗഹൃദ നഗരസഭയായി പ്രഖ്യാപിച്ച പൊന്നാനി നഗരസഭയില് തെരുവുനായ്ക്കളുടെ വിളയാട്ടം രൂക്ഷമായി. ചൊവ്വാഴ്ച ഈഴുവത്തിരുത്തി മേഖലയില് നാല് പേര്ക്ക് നായുടെ കടിയേറ്റു.വാക്സിന് വിതരണ കേന്ദ്രത്തിലേക്കും തെരുവുനായ്ക്കള് എത്തിയത് ഏറെ ഭീതി പടര്ത്തി. വാക്സിനേഷനെത്തിയവര് വിരട്ടിയോടിച്ചതിനാലാണ് തെരുവുനായ് അക്രമത്തില്നിന്ന് ജനം രക്ഷ നേടിയത്. കഴിഞ്ഞ ദിവസം പൊന്നാനി മുക്കാടിയില് താലൂക്കാശുപത്രി നഴ്സിെനയും ഭര്ത്താവിനെയും തെരുവുനായ് അക്രമിച്ച് പരിക്കേല്പ്പിച്ചിരുന്നു. പകല് പ്രധാന റോഡുകളില് പോലും തെരുവുനായ്ക്കള് കൂട്ടമായി എത്തുന്നത് ജീവന് ഭീഷണിയായി മാറുകയാണ്. പൊന്നാനി ശ്വാനസൗഹൃദ നഗരസഭയാക്കുമെന്ന പ്രഖ്യാപനം കടലാസില് ഒതുങ്ങിയതോടെ തെരുവുനായ്ക്കളെ കൊണ്ട് പൊറുതിമുട്ടിയിരിക്കുകയാണ് പൊതുജനം. ഏറെ കൊട്ടിഘോഷിച്ച് പൊന്നാനി നഗരസഭയില് ആരംഭിച്ച ശ്വാനസൗഹൃദ നഗരസഭ പദ്ധതിയാണ് പാതിവഴിയില് മുടങ്ങിയത്. പൊന്നാനിപള്ളപ്രം ദേശീയപാത, ചന്തപ്പടി, നായരങ്ങാടി, ഓം തൃക്കാവ്, ആനപ്പടി, തൃക്കാവ്, എം.എല്.എ റോഡ്, പുഴമ്ബ്രം, ബിയ്യം, കടവനാട് മേഖലകളിലെല്ലാം തെരുവുനായ്ക്കള് യഥേഷ്ടം വിഹരിക്കുകയാണ്. പലതവണ അധികൃതരെ അറിയിച്ചിട്ടും നടപടിയില്ലെന്നാണ് നാട്ടുകാരുടെ പരാതി. 30 വര്ഷം മുമ്ബ് നഗരസഭയും ജേസീസും ചേര്ന്ന് പൊന്നാനിയെ പേവിമുക്ത നഗരമാക്കി പ്രഖ്യാപിച്ചിരുന്നെങ്കിലും നായ്ക്കള് തെരുവുകള് തോറും വിലസുകയാണ്.